Peter Skaarup (DF), 2012-01-31:
Tak for ministrenes besvarelser af den her forespørgsel om vores grænsekontrol.
Jeg synes, at man sådan sammenfattende ud fra det, som de to ministre har sagt, skatteministeren og justitsministeren, kan sige, at helt grundlæggende forsøger regeringen at få det til at se ud, som om det, den gamle regering og Dansk Folkeparti indførte, nemlig den permanente toldkontrol, ikke har været en succes, og det er dømt til aldrig at blive en succes.
Det er sådan set grundlæggende det, man siger, og så lader man ellers, som om man gør en hel masse andet, hvor vi jo godt ved, at det, der sker, er en massiv besparelse på det her område, fordi det, som den gamle regering og Dansk Folkeparti lagde op til, jo var en satsning på grænsekontrol, nemlig på grænsen, hvor det er meget naturligt, at man kan kontrollere, hvad der går ind og ud af varer og personer.
Jeg vil også sige, at normalt når man indfører ny lovgivning eller nye initiativer, bruger man lidt tid på rent faktisk at evaluere effekten, om det altså har virket, eller om det ikke har virket.
Det kræver noget tid.
På det her område har skattedirektøren, Erling Andersen, jo sagt, at der skulle man nok lade gå et år, før man kunne se reelt, hvordan den store virkning ville være af den permanente toldkontrol.
inden da er den nye regering forhippet på at afskaffe den permanente toldkontrol.
Måske hænger det sammen med, at Danmark netop har overtaget formandskabet i EU, og der tør man måske ikke så meget, men det kommer jeg lidt mere ind på her senere under mine indlæg og også de spørgsmål, der kommer til nogle af regeringspartiernes ordførere.
Hvis man kigger på tallene for, hvordan den indsats har virket, som blev aftalt mellem den gamle regering og Dansk Folkeparti, er det faktisk sådan, at det har været en succes.
På trods af den massive reklamekampagne for toldkontrol til Danmark, som jo netop skulle afskrække mange kriminelle, smuglere og andre, har det faktisk været sådan, at man har fået rigtig store beslag både hos tolderne og også qua tolderne hos politiet.
Således er andelen af konfiskerede ulovlige euforiserende stoffer steget fra 26,7 kg i perioden 1. juli til 30. september 2010 til 3.690 kg i den tilsvarende periode i 2011, altså der, hvor den permanente toldkontrol virkede.
Det svarer til en stigning på 13.700 pct.
Det har jeg lige regnet ud, og det er jo en pæn stor stigning, må man nok sige.
Skatteministeriet argumenterer så i de svar, vi har fået, for, at den her store stigning skyldes én stor fangst, og det er det, der gør, at tallene afviger kraftigt.
Men hvem siger, at den store fangst i øvrigt ikke skyldes den her grænsekontrol, der er blevet indført, og man kan så også sige, at uden den store fangst vil der alligevel være tale om en stigning på små 2.000 pct.
Så meget er der blevet taget, som ellers ikke ville blive taget.
Tilsvarende er der konfiskeret 6,8 mio. kr. ved grænsen i den samme periode.
Det svarer altså til en stigning på 600 pct., som er konfiskeret.
Når man så skal vurdere, hvor effektiv den her grænsekontrol har været, må man jo også huske på, hvor mange sager, som tolderne på grænsen sikrer sig, der kan gå videre til politiet.
Det har været meget svært at få regeringen til at svare på, hvor mange sager det drejede sig om.
Det har så at sige skulle hales ud af regeringen, men det er faktisk lykkedes nu i dag i svar på spørgsmål 371 til Dansk Folkeparti, for svaret siger nemlig, at i den periode, vi taler om her, fra 15. juli til 15. november, har politiet fået overdraget 88 sager fra tolderne.
Det handler om to sager vedrørende menneskesmugling.
Det handler om tre sager vedrørende personer om ulovligt ophold.
Det handler om to sager vedrørende personer med indrejseforbud.
Det handler om 13 sager vedrørende narkotika i form af kat, dopingmidler og mindre mængder hash.
Og så handler det om 37 sager vedrørende våbenloven, fortrinsvis er der tale om ulovlige knive og peberspray.
Det viser jo faktisk, at det, vi hele tiden har sagt i Dansk Folkeparti, nemlig at grænsekontrol virker, er korrekt.
Grænsekontrol afslører kriminalitet.
Alle kan jo se, hvis ikke man ved det, at det er så at sige nemmere at stå der, hvor floden munder ud i søen, og tage fangsterne end at kigge rundt på den store sø og få fat i de fangster, der er tale om.
Men det vender vi tilbage til senere under debatten.
Jeg skal på vegne af tre partier her i Folketinget, Venstre, Dansk Folkeparti og Det Konservative Folkeparti, fremsætte følgende:
Forslag til vedtagelse »Folketinget konstaterer, at aftalen om permanent toldkontrol i Danmark fra maj 2011 er blevet rullet tilbage. Folketinget beklager, at der er sket en svækkelse af indsatsen for at bekæmpe kriminalitet over grænserne som f.eks. smugling af narkotika, menneskesmugling og ind- eller udførsel af større pengebeløb.
Folketinget pålægger regeringen at styrke kontrolindsatsen og løbende indsamle erfaringer fra øvrige Schengenlandes indsats med henblik på en forstærket og effektiv dansk indsats«.